b'\n_START_ARTICLE_\nKontingenssiteoria\n_START_PARAGRAPH_\nKontingenssiteoria on organisaatioteoria, jonka mukaan ei ole yht\xc3\xa4 ainoaa oikeaa tapaa organisoida yrityst\xc3\xa4 (sen rakennetta, johtamista, p\xc3\xa4\xc3\xa4t\xc3\xb6ksentekoa ym.). Optimaalinen tapa on tilannesidonnainen ja riippuu kontingenssitekij\xc3\xb6ist\xc3\xa4, joista t\xc3\xa4rkeimpi\xc3\xa4 ovat: teknologia, ymp\xc3\xa4rist\xc3\xb6 (markkinat), organisaation koko, organisaation historia sek\xc3\xa4 ty\xc3\xb6ntekij\xc3\xb6iden ja asiakkaiden odotukset (Huczynski ja Buchanan 2001: 506)._NEWLINE_Kontingenssiteorian tavoitteena on ymm\xc3\xa4rt\xc3\xa4\xc3\xa4, kuinka ja miss\xc3\xa4 m\xc3\xa4\xc3\xa4rin erilaiset ymp\xc3\xa4rist\xc3\xb6tekij\xc3\xa4t ohjaavat organisaatioita muokkaamalla niiden sis\xc3\xa4isi\xc3\xa4 olosuhteita. Lawrence ja Lorsch (1967: ref. Harisalo 2010; 217) k\xc3\xa4yttiv\xc3\xa4t ensimm\xc3\xa4isin\xc3\xa4 k\xc3\xa4sitett\xc3\xa4 kontingenssiteoria, jolla he kuvasivat ymp\xc3\xa4rist\xc3\xb6n ja organisaatioiden v\xc3\xa4lisi\xc3\xa4 vuorovaikutuksia. Kontingenssiteorian syntyminen oli reaktio 1900-luvun ensimm\xc3\xa4isell\xc3\xa4 alkupuolella vallinneelle johtamisajattelulle, jonka mukaan voisi olla ideaalinen, paras tapa organisoida yritys (Huczynski ja Buchanan 2001: 506)._NEWLINE_Burnsin ja Stalkerin (1971: ref. Harisalo 2010; 218 ) empiiristen tutkimusten mukaan ymp\xc3\xa4rist\xc3\xb6n luonne ja olosuhteet m\xc3\xa4\xc3\xa4ritt\xc3\xa4v\xc3\xa4t organisaation sis\xc3\xa4isen rakenteen ja toimintatavat. Vakaissa ja hitaasti muuttuvissa ja ennustettavissa ymp\xc3\xa4rist\xc3\xb6iss\xc3\xa4 yritykset kehittiv\xc3\xa4t itselleen mekaanisen rakenteen. Muuttuvissa ja ep\xc3\xa4varmoissa ymp\xc3\xa4rist\xc3\xb6iss\xc3\xa4 organisaatiot kehittiv\xc3\xa4t orgaanisen rakenteen, joka auttaa kest\xc3\xa4m\xc3\xa4\xc3\xa4n ep\xc3\xa4varmuutta, ennakoimattomuutta ja muutosta._NEWLINE_Organisaatiot eiv\xc3\xa4t todellisuudessa ole t\xc3\xa4ydellisesti mekaanisia tai orgaanisia vaan jotain n\xc3\xa4iden v\xc3\xa4lilt\xc3\xa4. Burnsin ja Stalkerin (1971: ref. Harisalo 2010: 219) mukaan tietoinen harkinta ei ohjaa organisaatiota jommankumman rakenteen suuntaan, vaan t\xc3\xa4m\xc3\xa4 tapahtuu tavallisesti huomaamattomasti pienin askelin. Lawrencen ja Lorchin (1967: ref. Harisalo 2010: 220) mukaan palvellakseen ymp\xc3\xa4rist\xc3\xb6\xc3\xa4 tehokkaasti, organisaation on jatkuvasti samanaikaisesti sek\xc3\xa4 eriytett\xc3\xa4v\xc3\xa4 ett\xc3\xa4 integroitava rakennettaan._NEWLINE_Kontingenssiteoriaa on my\xc3\xb6s kritisoitu laajasti siit\xc3\xa4, ett\xc3\xa4 se perustuu yleistyksiin ja pyrkii yksinkertaistamaan monimutkaisia syysuhteita (Tienari ja Meril\xc3\xa4inen 2012; 82).'